b'\n_START_ARTICLE_\nLaila Freivalds\n_START_PARAGRAPH_\nLaila Freivalds (s. 22. kes\xc3\xa4kuuta 1942, Riika) on ruotsalainen sosialidemokraattisen ty\xc3\xb6v\xc3\xa4enpuolueen poliitikko ja lakimies. H\xc3\xa4n toimi Ruotsin oikeusministerin\xc3\xa4 vuosina 1988\xe2\x80\x931991 sek\xc3\xa4 1994\xe2\x80\x932000 ja ulkoministerin\xc3\xa4 2003\xe2\x80\x932006._NEWLINE_Freivalds syntyi Riiassa, Latviassa toisen maailmansodan aikana ja pakeni perheens\xc3\xa4 mukana Ruotsiin. Freivalds valmistui Uppsalan yliopistosta vuonna 1970. Vuodesta 1976 h\xc3\xa4n ty\xc3\xb6skenteli Ruotsin kuluttajavirastossa, kunnes valittiin oikeusministeriksi vuonna 1988. Ulkoministeriksi h\xc3\xa4n tuli vuonna 2003 Anna Lindhin salamurhan j\xc3\xa4lkeen. Freivalds on naimisissa ja h\xc3\xa4nell\xc3\xa4 on yksi tyt\xc3\xa4r.\n_START_SECTION_\nV\xc3\xa4\xc3\xa4rink\xc3\xa4yt\xc3\xb6kset uralla\n_START_PARAGRAPH_\nFreivalds on poliittisella urallaan toiminut useaan otteeseen siten, ett\xc3\xa4 toiminnasta on seurannut kritiikki\xc3\xa4. Ollessaan oikeusministeri h\xc3\xa4n teki ep\xc3\xa4m\xc3\xa4\xc3\xa4r\xc3\xa4iset talokaupat ja joutui eroamaan. Ulkoministerin\xc3\xa4 ollessaan h\xc3\xa4nt\xc3\xa4 syytettiin v\xc3\xa4linpit\xc3\xa4m\xc3\xa4tt\xc3\xb6m\xc3\xa4st\xc3\xa4 suhtautumisesta Kaakkois-Aasian tsunamikatastrofiin, jossa kuoli 500 ruotsalaista._NEWLINE_Freivaldsin ulkoministerikausi p\xc3\xa4\xc3\xa4ttyi eroon 21. maaliskuuta 2006, koska h\xc3\xa4n oli sotkeutunut Muhammad-pilapiirrosjupakkaan sulkemalla ruotsalaisen kuvat julkaisseen Ruotsidemokraattien (Sverigedemokraterna, SD) kotisivut. Ruotsin ulkoministeri\xc3\xb6 rikkoi tapauksessa lakia puuttuessaan lehdist\xc3\xb6nvapauteen.'